শিল্পী রোকেয়া সুলতানা বরাবরই ছাপচিত্রের ছাত্রী, ঢাকা ও বিশ্বভারতী বিশ্ববিদ্যালয় থেকে এ-বিষয়ে ডিগ্রি নিয়েছেন এবং বর্তমানে ঢাকা বিশ্ববিদ্যালয়ের চারুকলা অনুষদের প্রিন্ট মেকিং বিভাগের অধ্যাপক। তাঁর যে-পাঁচটি চিত্রকর্ম প্রদর্শনীতে স্থান পেয়েছে, সেগুলো ‘এচিং অ্যাকুয়াটিন্ট’ ও ‘ইউনিক প্রেসার’ মাধ্যমে আঁকা। একজন শিল্পীকে তাঁর শিল্পকর্ম পৃথকভাবে চিনিয়ে দেয় – রোকেয়া সুলতানার অনুশীলন সে-সাফল্য অর্জন করেছে। তাঁর শিল্পকর্মের সিরিজ নাম হচ্ছে – ‘ফ্যান্টেজমাগোরিয়া’, বাংলায় যার আভিধানিক অর্থ – ‘স্বপ্নের ভেতর বা মোহাবিষ্ট নয়নে দৃষ্ট ছায়ামূর্তি বা কল্পিত মূর্তির ধারাপ্রবাহ’। নারীচৈতন্য বা নারীর মনোজগতান্ত্রিক ফ্যান্টাসির মধ্য দিয়ে রোকেয়া সুলতানা যেন আত্মোদ্ভাসনের পথ খুঁজে পেয়েছেন।